Vilciena saraksts 2009. gadā
**Pasažieru vilciens Rīga—Ventspils** ir pasažieru vilcienu maršruts, kas savieno Rīgu un Ventspili. Maršruts izmanto dzelzceļa līnijas Rīga—Tukums II un Tukums II—Ventspils. Pasažieru dīzeļvilcieni maršrutā nekursē no 2010. gada 15. februāra.

Vēsture
-------

Iespēja aizbraukt ar vilcienu no Rīgas uz Ventspili radās 1901. gadā, kad atklāja jaunbūvējamās līnijas Ventspils—Maskava posmu Tukums—Ventspils. Jau iepriekš, 1897. gadā, tika uzbūvēts savienojošais posms starp Tukuma I un Tukuma II stacijām, līdz ar to savienojot dzelzceļa līniju Rīga—Tukums ar jauno, tolaik vēl līdz galam neuzbūvēto Ventspils līniju. Nepieciešamība pēc dzelzceļa līnijas uz Ventspili radās, jo Rīgas un Liepājas ostas bija noslogotas un preču pārvadāšanai bija nepieciešams palielināt kravu apjoma plūsmu caur Ventspils ostu, tādējādi pa jauno dzelzceļu tika nodrošināti gan vietējie pārvadājumi, gan pārvadājumi no Krievijas teritorijas.

1998. gadā pasažieru vilciens Rīga—Jelgava—Ventspils tika novirzīts caur Jūrmalu. 2000.gadā vilciens Rīga-Ventspils kursēja 2 reizes dienā. Kaut arī līnijas tehniskais stāvoklis šai līnijai bija labs, 2001. gada pavasarī dzelzceļa līnijā pasažieru pārvadājumi tika pārtraukti un tika veikti tikai kravu pārvadājumi. Tomēr akciju sabiedrība "Pasažieru Vilciens" plānoja atjaunot šajā līnijā arī pasažieru pārvadājumus.

Dīzeļvilciens DR1A-290 "Kurzeme" no Ventspils pēc 7 gadu pārtraukuma pienāk Rīgas stacijā 2008. gada 30. augusta rītā
Dīzeļvilciens DR1A-290 pienāk Tukuma I stacijā
2008. gada 30. augustā pasažieru vilciena maršruts Rīga—Ventspils tika atjaunots. Vilciens uz Rīgu no Ventspils kursēja vienreiz dienā, braucot caur Jūrmalu.

No 2009. gada 19. oktobra pasažieru vilcienu satiksme šajā maršrutā daļēji aizstāta ar autobusu pārvadājumiem. Vilciens kursēja nedēļas beigās un pirmdienās. bet no 2010. gada 15. februāra pasažieru vilciens maršrutā Rīga—Ventspils nekursē. Tomēr Autotransporta direkcijā norādīja, ka vilciens maršrutā Rīga—Ventspils—Rīga ticis atcelts uz laiku, kamēr valstī uzlabosies ekonomiskā situācija. Tiklīdz pasažieru plūsmas apjomi citos vilcienos palielināsies, starppilsētu nozīmes maršrutu tīkls tikšot pārskatīts un pielāgots attiecīgajai situācijai. Tāpat vilcieni tolaik tika atcelti vai to skaits samazināts arī citos maršrutos. 2018. gada aprīlī Ventspilī pienāca dienesta pasažieru komforta klases vilciens (bez parastiem pasažieriem) no Rīgas un atsākās runas par vilciena atjaunošanu, bet to atlika uz vēlāku laiku.

Bija plānots līdz 2023. gadam elektrifikācijas projektā elektrificēt arī posmu Tukums II—Ventspils, taču projekts netika realizēts. Tiek no jauna plānots līdz 2040. gadam elektrificēt šo posmu ērtākai pasažieru pārvadājumu nodrošināšanai.

2024. gada 22. janvārī portālā manabalss.lv tika uzsākta parakstu vākšana, lai atjaunotu pasažieru vilcienu satiksmi starp Rīgu un Ventspili. Paraksti tika savākti un iniciatīva ir iesniegta Satiksmes Ministrijā. Transporta kompāniju vadītāji to komentēja, ka pasažieru pārvadāšana būtu jādotē un turklāt pašlaik Latvijā fiziski nav dīzeļvilcienu, kas varētu nodrošināt šo maršrutu, un ka vilcienu reisu atjaunošana uz Ventspili nav "Pasažieru vilciena" prioritāte.

Ārējās saites
-------------

* Ventspils—Rīga pēdējais reiss (video)
* Rīga—Ventspils pēdējais reiss (video)

Atsauces
--------

1. ↑  Publiskās lietošanas dzelzceļa infrastruktūras pārskats 2016/2017; VAS Latvijas dzelzceļš
2. ↑  Uz Ventspili un Reņģi vilciens vairs nekursēs
3. ↑  Vilciens Rīga - Ventspils vairs nekursēs
4. ↑  «Latvijas dzelzceļu līnijas». Arhivēts no oriģināla, laiks: 2014. gada 29. martā. Skatīts: 2010. gada 10. oktobrī. Arhivēts 2014. gada 29. martā, *Wayback Machine* vietnē.
5. ↑  «Ventspils vilciens brauks caur Jūrmalu». *www.diena.lv*. Skatīts: 2024-03-13.
6. ↑  Atjaunos dzelzceļa pasažieru pārvadājumus maršrutā Rīga—Ventspils[novecojusi saite]
7. ↑  Atjaunoti dzelzceļa pasažieru pārvadājumi starp Ventspili un Rīgu
8. ↑  Rīga-Ventspils vilcienu satiksme daļēji tiks aizstāta ar autobusiem
9. ↑  Atsāks sarunas par pasažieru vilcienu reisiem Rīga – Ventspils
10. ↑  Valdība apstiprina dzelzceļa elektrifikācijas projekta noteikumus
11. ↑  Dzelzceļš grib elektrificēties par 4,5 miljardiem eiro
12. ↑  «ATJAUNOT VILCIENA SATIKSMI STARP VENTSPILI UN RĪGU». *ManaBalss.lv - līdzdalības platforma* (latviešu). Skatīts: 2024-03-16.
13. 1 2  «Ventspils – vienīgā valstspilsēta bez vilciena uz Rīgu». *www.retv.lv* (latviešu). Skatīts: 2024-03-16.
14. ↑  «"PV" vadītājs: Vilcienu reisu uz Ventspili atjaunošana nav "Pasažieru vilciena" prioritāte». *lr1.lsm.lv*. Skatīts: 2024-03-16.